যে বয়সে তিনি অনায়াসে দাদু হতে পারতেন, সেই বয়সেই ঘরে আনলেন নতুন বউ। কনের বয়স মাত্র বারো। লেবাননের সমুদ্রতটে সদ্যবিবাহিত দম্পতিকে ঘিরে এক টুকরো উৎসবে মেতে উঠেছে দুই পরিবার। কেউ আনন্দে নাচছেন তো কেউ বর-বধূকে জড়িয়ে ধরে ক্যামেরায় পোজ দিচ্ছেন। অসম এই বিবাহে কোথাও এতটুকু সঙ্কোচের ছবি নেই।
মাত্র বারো বছরের মেয়েটিই যা করুণ মুখে দাঁড়িয়ে আছে। মাথা থেকে পা পর্যন্ত ঢেকে আছে বিশাল গাউনে। মাথার ভেল লুটোচ্ছে রাস্তায়। চোখে মুখে প্রাসধন থাকলেও, নেই কোনও ঔজ্জ্বল্য। বৃদ্ধ কিন্তু নাতনির বয়সি ছোট্ট কনেকে নিয়ে বেশ গর্বিত।

সেই পথনাটিকারই এক দৃশ্য। ছবি: ইউটিউব
পথচলতি মানুষ অনেকেই থমকে দাঁড়াচ্ছেন এই দৃশ্য দেখে। কেউ কেউ এসে তেড়ে গালাগাল দিয়ে যাচ্ছেন। কিন্তু করমর্দন করার লোকের সংখ্যাও নেহাত কম নয়। তবে, অচিরেই ভুল ভাঙল। উৎসুক জনতার মধ্যে যাঁরা আরও মজা দেখার অপেক্ষায় ছিলেন, তাঁরা প্রত্যেকেই লজ্জায় মাথা নত করলেন। কেন? কারণ গোটা বিষয়টাই যে সাজানো।
দিনের পর দিন অপ্রাপ্তবয়স্ক বিয়েতে জেরবার লেবানন। দেশে শিক্ষার মানের সঙ্গে পাল্লা দিয়ে নীচে নামছে মানসিকতাও। বাল্যবিবাহ এবং নারীনির্যাতনের হার ক্রমাগত বেড়েই চলেছে। তাই বাধ্য হয়ে দায়িত্ব নিজেদের কাঁধে তুলে নিয়েছে এক স্বেচ্ছাসেবী সংস্থা। লোকশিক্ষার জন্যই পুরো নাটকটি তৈরি করেন তাঁরা। নাটক শেষে সবাই একজোট হয়ে বাল্যবিবাহের বিরুদ্ধে বার্তাও দেন।